SL Uradni list Evropske unije L 175/27

IZVEDBENI SKLEP SVETA

z dne 21. maja 2014

o praktičnih in postopkovnih ureditvah za imenovanje treh strokovnjakov v svet za izbor in spremljanje dejavnosti v okviru evropskih prestolnic kulture za obdobje 2020–2033 s strani Sveta

(2014/353/EU)

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sklepa št. 445/2014/EU Evropskega parlamenta in Sveta z dne 16. aprila 2014 o vzpostavitvi aktivnosti Unije za evropske prestolnice kulture za leta od 2020 do 2033 in o razveljavitvi Sklepa št. 1622/2006/ES (1) ter zlasti člena 6 Sklepa,

ob upoštevanju naslednjega:

(1) V skladu s členom 6 Sklepa št. 445/2014/EU bi bilo treba ustanoviti izbirni svet neodvisnih strokovnjakov (v nadaljnjem besedilu: izbirni svet) za izvajanje postopkov izbora in spremljanja. Izbirni svet naj bi bil sestavljen iz desetih strokovnjakov, ki bi jih imenovale institucije in organi Unije, od katerih bi moral tri imenovati Svet za obdobje treh let. Kar zadeva vzpostavitev prvega izbirnega sveta, bi moral Svet imenovati strokovnjake za eno leto, da bi se omogočila razporejena zamenjava strokovnjakov ter da se ne bi izgubile izkušnje in znanje.

(2) Vsaka institucija in organ je upravičen izbrati strokovnjake v skladu z lastnimi postopki. Kljub vsemu bi morali biti strokovnjaki v skladu s prvim pododstavkom člena 6(3) Sklepa št. 445/2014/EU izbrani iz nabora potencialnih evropskih strokovnjakov, ki jih predlaga Komisija.

(3) V skladu s četrtim pododstavkom člena 6(3) Sklepa št. 445/2014/EU bi morale institucije in organi Unije pri imenovanju strokovnjakov zagotoviti dopolnjevanje kompetenc ter uravnoteženo geografsko porazdeljenost in uravnoteženo zastopanost spolov v izbirnem svetu kot celoti.

(4) Za Svet je ustrezno, da odloča o praktičnih in postopkovnih ureditvah za imenovanje svojih treh strokovnjakov v izbirni svet.

(5) Te ureditve bi morale biti poštene, nediskriminacijske, pregledne in enostavne za izvajanje –

SKLENIL:

Člen 1

1. Med državami članicami se organizira žrebanje. Države članice pri žrebanju sodelujejo prostovoljno. Vendar se zaradi zmanjšanja nevarnosti navzkrižja interesov v času mandata strokovnjakov v izbirnem svetu iz žrebanja izključijo države članice, katerih mesta bodo izbrana ali se bo v njih spremljalo izvajanje dejavnosti. Seznam izključenih držav članic, oblikovan v skladu s tem načelom, je v prilogi k temu sklepu.

2. Da bi se zagotovila čim širša geografska pokritost, se iz žrebanja izključijo tudi države članice, ki so strokovnjake za imenovanje s strani Sveta priporočile v prejšnjem mandatu.

Člen 2

1. Prve tri izžrebane države članice so upravičene, da priporočijo vsaka po enega strokovnjaka.

2. V ta namen vsaka od treh držav članic izbere strokovnjaka iz nabora potencialnih evropskih strokovnjakov, pripravljenega s strani Komisije, in ga priporoči za imenovanje v izbirni svet.

3. Svet na podlagi teh priporočil in po tem, ko zadevno pripravljalno telo Sveta ustrezno obravnava priporočene strokovnjake, imenuje tri strokovnjake, ki bodo del sveta za izbor in spremljanje za obdobje treh let.

4. Z odstopanjem od odstavka 3:

(a) Svet imenuje svoje strokovnjake v izbirni svet za leto 2015 za obdobje enega leta;

(b) se za strokovnjake, imenovane za leto 2015, kljub vsemu šteje, da so imenovani tudi za obdobje 2016–2018.

Zato se v skladu s členom 1(1) države članice, katerih mesta bodo izbrana ali se bo v njih spremljalo izvajanje dejavnosti s strani izbirnega sveta za leto 2015 in izbirnega sveta za obdobje 2016–2018, izključijo iz žrebanja za imenovanje strokovnjakov v izbirni svet za leto 2015.

5. V primeru odstopa, smrti ali trajne nezmožnosti za delo strokovnjaka v izbirnem svetu država članica, ki je priporočila tega strokovnjaka, priporoči imenovanje nadomestnega strokovnjaka za preostanek mandata tega strokovnjaka. Uporabi se postopek iz tega člena.

Člen 3

Ta sklep začne veljati na dan objave v Uradnem listu Evropske unije.

V Bruslju, 21. maja 2014 Za Svet Predsednik A. KYRIAZIS

(1) UL L 132, 3.5.2014, str. 1.